Transferurile voluntare de credite de angajament din fondurile care intră sub incidența RDC și FEADR vor conduce la angajamente efectuate începând cu 2022 pentru fondurile RDC și începând cu 2023 pentru FEADR și sunt compatibile cu plafoanele cadrului financiar multianual 2021-2027 pentru creditele de angajament de la rubricile 2a și 3. Plățile vor avea loc în perioada 2023-2026, în conformitate cu termenele de implementare a MRR. Impactul anual exact va depinde de sumele transferate efectiv de statele membre. Comisia va lua în considerare transferurile în cadrul procedurii bugetare anuale, plățile fiind executate sub rezerva disponibilității fondurilor.

(8)Efectuarea doar a unor investiții în infrastructură și tehnologii nu este suficientă pentru a asigura reducerea dependenței de combustibilii fosili. Ar trebui alocate resurse pentru recalificarea și perfecționarea forței de muncă, astfel încât să aceasta să dobândească în mai mare măsură competențe verzi. Acest lucru este conform cu obiectivul Fondului social european Plus, care vizează sprijinirea statelor membre în formarea unor lucrători calificați și rezilienți, pregătiți pentru viitoarea piață a forței de muncă. În acest context, resursele transferate din Fondul social european Plus ar trebui să contribuie la sprijinirea măsurilor de recalificare și perfecționare a forței de muncă. Comisia va evalua dacă măsurile incluse în capitolele privind REPowerEU contribuie în mod semnificativ la sprijinirea recalificării forței de muncă în vederea dobândirii de competențe verzi.

(17)Regulamentul (UE) 2021/1060 al Parlamentului European și al Consiliului ar trebui modificat pentru a prevedea posibilitatea de a transfera până la 7,5 % din resursele programelor care fac obiectul gestiunii partajate care intră sub incidența regulamentului respectiv către mecanism în vederea îndeplinirii obiectivelor REPowerEU, în plus față de posibilitatea existentă de transfer de până la 5 %. O astfel de posibilitate este justificată de necesitatea de a acoperi obiectivele REPowerEU, oferindu-le statelor membre o flexibilitate suplimentară pentru a răspunde acestor nevoi urgente. În plus, mecanismul permite o plată rapidă a fondurilor, ceea ce face ca acesta să fie deosebit de adecvat pentru finanțarea măsurilor urgente legate de energie. Astfel de transferuri ar trebui să fie justificate de o nevoie financiară mai mare legată de reformele și investițiile suplimentare incluse în capitolul privind REPowerEU.

(18)Regulamentul (UE) 2021/2115 al Parlamentului European și al Consiliului ar trebui, de asemenea, să fie modificat pentru a permite furnizarea a până 12,5 % din Fondul european agricol pentru dezvoltare rurală prin intermediul Mecanismului de redresare și reziliență. O astfel de metodă de furnizare a finanțării este justificată de complementaritatea și sinergiile dintre aceste instrumente în ceea ce privește obiectivele de reducere a utilizării îngrășămintelor anorganice sau de creștere a producției de biometan durabil ori de energie din surse regenerabile, în conformitate cu obiectivele politicii agricole comune prevăzute la articolul 39 din TFUE. Furnizarea finanțării prin intermediul Mecanismului de redresare și reziliență ar trebui să accelereze plata fondurilor către beneficiarii din sectorul agricol, lucru vital având în vedere caracterul urgent al obiectivelor legate de energie.

(19)Plățile din cadrul REPowerEU se efectuează în conformitate cu normele Mecanismului de redresare și reziliență până la sfârșitul anului 2026. Plățile aferente resurselor transferate din fondurile care fac obiectul gestiunii partajate sunt condiționate de disponibilitatea fondurilor aprobate în bugetul anual al UE.

(20)Cererile de finanțare specifice pentru măsuri REPowerEU, inclusiv de alocări din rezerva pentru stabilitatea pieței, de transferuri din fondurile care intră sub incidența Regulamentului (UE) 2021/1060 și alocate din Fondul european agricol pentru dezvoltare rurală, prezentate într-un plan, ar trebui să fie justificate de o nevoie financiară mai mare legată de reformele și investițiile suplimentare incluse în capitolul privind REPowerEU.

(21)Comisia ar trebui să monitorizeze implementarea reformelor și a investițiilor din capitolul privind REPowerEU și contribuția acestora la obiectivele REPowerEU, astfel cum se prevede în Regulamentul (UE) 2021/241.

(22)Evenimentele geopolitice recente au afectat prețul energiei și al materialelor de construcții și au cauzat, de asemenea, deficite în lanțurile de aprovizionare globale. Aceste evoluții pot avea un impact direct asupra capacității de a implementa unele investiții incluse în planurile de redresare și reziliență. În măsura în care statele membre pot demonstra că, din cauza unor astfel de evoluții, o etapă sau un obiectiv specific nu se mai poate realiza, în totalitate sau parțial, astfel de situații pot fi invocate ca circumstanțe obiective în temeiul articolului 21. Aceste evoluții nu pot constitui circumstanțe obiective pentru revizuirea reformelor, deoarece reformele nu depind, în general, de costuri. În plus, nicio cerere de modificare nu ar trebui să submineze punerea în aplicare globală a planurilor de redresare și reziliență,

ADOPTĂ PREZENTUL REGULAMENT:

Articolul 1

Regulamentul (UE) 2021/241 se modifică după cum urmează:

(1)La articolul 4, alineatul (1) se înlocuiește cu următorul text:

„(1) În conformitate cu cei șase piloni menționați la articolul 3 din prezentul regulament, cu coerența și sinergiile pe care le generează și în contextul crizei provocate de pandemia de COVID-19, obiectivul general al mecanismului este de a promova coeziunea economică, socială și teritorială a Uniunii prin îmbunătățirea rezilienței, a nivelului de pregătire pentru situații de criză, a capacității de adaptare și a potențialului de creștere ale statelor membre, prin atenuarea impactului social și economic al crizei în cauză, în special asupra femeilor, prin contribuția la punerea în aplicare a Pilonului european al drepturilor sociale, prin sprijinirea tranziției verzi, prin contribuția la realizarea obiectivelor climatice ale Uniunii pentru 2030 stabilite la articolul 2 alineatul (11) din Regulamentul (UE) 2018/1999,și prin respectarea obiectivului UE de realizare a neutralității climatice până în 2050, precum și a tranziției digitale, prin sporirea rezilienței sistemului energetic al Uniunii prin reducerea dependenței de combustibili fosili și prin diversificarea aprovizionării cu energie la nivelul UE („obiectivele REPowerEU”), contribuind astfel la convergența economică și socială ascendentă, restabilind și promovând creșterea durabilă și integrarea economiilor Uniunii, încurajând crearea de locuri de muncă de înaltă calitate, contribuind la autonomia strategică a Uniunii și la o economie deschisă și creând valoare adăugată europeană.”

(2)Articolul 14 se modifică după cum urmează:

(a)la alineatul (3), după litera (b) se introduce următoarea literă:

„(ba) după caz, reformele și investițiile care îndeplinesc cerințele prevăzute la articolul 21c alineatul (1);”

(b)alineatul (4) se înlocuiește cu următorul text:

„(4) Cuantumul sprijinului sub formă de împrumut acordat planului de redresare și reziliență al statului membru în cauză nu trebuie să fie mai mare decât diferența dintre costurile totale ale planului de redresare și reziliență, astfel cum a fost revizuit, după caz, și contribuția financiară maximă menționată la articolul 11, care include, după caz, veniturile menționate la articolul 21a, precum și, după caz, resursele din programele care fac obiectul gestiunii partajate ce vizează sprijinirea obiectivelor REPowerEU menționate la articolul 21b.”

(c) alineatul (6) se înlocuiește cu următorul text:

„(6) Prin derogare de la alineatul (5), sub rezerva disponibilității resurselor, în circumstanțe excepționale, cuantumul sprijinului sub formă de împrumut poate fi majorat, având în vedere nevoile statului membru solicitant, precum și cererile de sprijin sub formă de împrumuturi depuse deja sau planificate a fi depuse de alte state membre, aplicând, în același timp, principiile egalității de tratament, solidarității, proporționalității și transparenței. Pentru a facilita aplicarea acestor principii, statele membre îi transmit Comisiei, în termen de 30 de zile de la [data intrării în vigoare a prezentului regulament de modificare], dacă intenționează să solicite sprijin sub formă de împrumut.”

(3)La articolul 18 alineatul (4) litera (q), se introduce următoarea teză:

„(q) pentru pregătirea și, după caz, pentru implementarea planului de redresare și reziliență, un rezumat al procesului de consultare, desfășurat în conformitate cu cadrul juridic național, a autorităților locale și regionale, a partenerilor sociali, a organizațiilor societății civile, a organizațiilor de tineret și a altor părți interesate relevante, precum și al modului în care contribuțiile părților interesate se reflectă în planul de redresare și reziliență; în special, rezumatul procesului de consultare trebuie să explice rezultatul consultărilor cu autoritățile locale și regionale și cu alte părți interesate relevante cu privire la reformele și investițiile incluse în capitolul privind REPowerEU și să prezinte modul în care contribuțiile primite au fost reflectate în capitolul privind REPowerEU;”